ועדת החוקה, חוק ומשפט, כנסת 19, פרוטוקול מספר 155, 2014-03-03 15:30

דוד רותם: יש לי אישור לשבת עד 16:30, אני רוצה לגמור בחמש דקות.

אברהם מיכאלי: אבל כשביקשתי לדחות את הישיבה - - -

דוד רותם: אתה ביקשת.

דוד רותם: חבר הכנסת מיכאלי, אתה ביקשת רביזיה?

אברהם מיכאלי: אני ביקשתי לדחות את הישיבה.

אברהם מיכאלי: זאת חוסר התחשבות - - -

דוד רותם: ביקשת רביזיה, אז נא - - -

אברהם מיכאלי: חוסר התחשבות שלך בחברים - - -

דוד רותם: יש לך שתי דקות לנמק את הרביזיה.

אברהם מיכאלי: נראה לי שהקואליציה קלקלה אותך יותר מדי.

דוד רותם: תודה.

אברהם מיכאלי: אדוני היושב-ראש, חבריי, אני מבקש רביזיה, לקיים הצבעה חוזרת בשני חוקים שהעברנו בשעות הבוקר.

אברהם מיכאלי: לדעתי ההתנהלות של ההצבעות בחוקים האלה הראתה בדיוק באיזה חוקים בעייתיים אנחנו עוסקים.

אברהם מיכאלי: במצב הטוב החוק עבר בשבע נגד שש, ובמצב האחר בקושי היה שש נגד שש.

אברהם מיכאלי: אדוני היושב-ראש, אנחנו צריכים להתבייש שחוקים יסודיים שכאלה עוברים בוועדת החוקה, חוק ומשפט של הכנסת במצב - -

דוד רותם: נתבייש.

אברהם מיכאלי: - - במצב שאין אפילו רוב לחוקים האלה.

אברהם מיכאלי: שש נגד שש – אתה מכיר את זה מצוין, עושים את זה במקרים של חירום, בחוקים שאנחנו כבר דנים בהם שלוש או ארבע קדנציות.

אברהם מיכאלי: אנחנו כולנו התייחסנו לחוקים האלה בדחילו ורחימו, ופתאום בקואליציה הזאת הכול נשבר.

דוד רותם: תודה רבה.

אברהם מיכאלי: עוד לא עברו שתי דקות.

דוד רותם: עברו שתי דקות, אתה לא מסתכל.

אברהם מיכאלי: אני סופר בדיוק את השניות.

אברהם מיכאלי: אני חושב שהקואליציה הזאת צריכה להתבייש שחוקים מן הסוג הזה מביאים בכלל למליאה, אחרי שהוועדה פה הביעה אי-אמון בחוקים האלה.

אברהם מיכאלי: תודה.

דוד רותם: תודה רבה.

דוד רותם: חבר הכנסת דב חנין, יש לך גם שתי דקות.

דב חנין: אני מצטרף לדברי חברי, חבר הכנסת מיכאלי.

דב חנין: אדוני היושב-ראש, למרות האווירה הקצת זחוחה של 15:55, לקראת התחלת המליאה, אנחנו נמצאים לקראת תיקונים דרמטיים, שיפגעו קשות בדמוקרטיה, יפגעו קשות במשילות וייצרו מערכת מאוד בעייתי בישראל.

דב חנין: אני רק רוצה להסב את תשומת לבכם לשני נושאים.

דב חנין: נושא אחד הוא הנושא של חוסר היכולת של הרוב בכנסת להפיל ממשלה.

דב חנין: זה דבר מרחיק לכת.

דב חנין: רוב בכנסת שרוצה ל - - -

דוד רותם: על זה כבר דיברת בזמן שנימקת את ההסתייגות שלך.

דוד רותם: אי אפשר לחזור.

דב חנין: זה על חשבון הזמן שלך?

דוד רותם: לא, זה על חשבון הזמן שלך.

דוד רותם: אני רק רוצה שתגמור כבר.

דב חנין: לא, אז זה לא על חשבון הזמן שלי.

דב חנין: עדיין יש לי זכות דיבור בוועדה הזו, ואני אנצל אותה.

דב חנין: אני אומר שמצב שבו הרוב בכנסת לא יכול להפיל ממשלה הוא לא רק מצב לא דמוקרטי, אלא הוא מצב שפוגע במשילות.

דב חנין: כי תהיינה פה שתי רשויות שלטון מסוכסכות אחת עם השנייה: הכנסת בצד אחד, הממשלה בצד השני; כנסת שלא יכולה להפיל את הממשלה, וממשלה שממשיכה להתקיים למרות אי רצונה של הכנסת.

דב חנין: זאת תוצאה של החוק הזה.

דב חנין: אם אתם לא מבינים לאיזה מצב לא-משילותי הדברים האלה מביאים אותנו, תראו מה קרה בארצות-הברית כאשר הנשיא והקונגרס נמצאו בעימות – וזאת בכל זאת מדינה שיש בה חוקה ומסורת פוליטית הרבה יותר מבוססת וארוכה.

דב חנין: ואתם עכשיו רוצים לעשות את הניסיון הכושל והבעייתי הזה עלינו.

דב חנין: וכמובן, אדוני היושב-ראש, הסוגיה של אחוז החסימה: הרצון לייצר מסביב לפוליטיקה חומות גבוהות שימנעו כניסה של כוחות חדשים, יקשו על התארגנויות אידיאולוגיות, יפגעו ביכולת הייצוג של קבוצות מיעוט בחברה הישראלית, יפגעו בזכות של הציבור הערבי בישראל לקיים בתוכו פלורליזם פוליטי – כל הדברים החמורים והמסוכנים האלה נעשים לא כדי לשפר את המשילות, לא כדי לחזק את הדמוקרטיה, אלא כדי להרוס את הדמוקרטיה ולפגוע במשילות.

דוד רותם: תודה רבה.

דוד רותם: חבר הכנסת מקלב, אתה גם כן רצית רביזיה.

אורי מקלב: תודה.

אורי מקלב: זה לא גם כן, זה רביזיה נפרדת.

אורי מקלב: אנחנו אמנם אופוזיציה ביחד, אבל כל אחד מציג את הרביזיה שלו.

אורי מקלב: אני חושב שמה שהשתקף בהתנהלות של היום בנושא הישיבות, וגם אתמול, בהפרדה בין נימוק ההסתייגויות להצבעות, ובימים שעשית את זה, ובזמן הקצר שנתתם – זה משקף את כל התהליך של כל החקיקה הזאת.

אורי מקלב: הרוב המאוד זעיר שיש פה, הרוב המתנדנד שתלוי במסחרות שעושים במקומות אחרים, כל התחרות בתוך הקואליציה של מי מביא רפורמות יותר משונות ויותר קיצוניות כי כל אחד צריך להתגבר על השני במלחמה על דעת הקהל – זה מביא אותנו לחוקים דורסניים.

אורי מקלב: אלה חוקים רודניים.

אורי מקלב: אלה חוקים של רמיסה.

אורי מקלב: רמיסה על ידי רוב מזדמן – וזמני, אני מקווה – של המיעוט.

אורי מקלב: זה שאתה עושה לי ככה בראש, מה זה אומר?

אורי מקלב: שאתה מסכים איתי?

דוד רותם: לא, זה אומר שאני לא מסכים איתך.

אורי מקלב: אני חושב שהרוב הזעיר הזה - - -

אברהם מיכאלי: איזה רוב?

אברהם מיכאלי: היה תיקו.

אורי מקלב: ברוב הזעיר שיש להם אולי היום, לאחר שאנחנו נפגשים שוב ושוב בגלל הסכמים אחרים כאלה.

אורי מקלב: ..

אורי מקלב: יכול להיות שיכול לבוא שינוי בעניין הזה.

אורי מקלב: כפי שהוצאתם בהודעה לעיתונות, ישבתם 30 ישיבות על החוק הזה, אבל אפילו משהו מכל הישיבות – מסקנות, דעות מקצועיות, עשרות דעות מקצועיות שדיברו על כך – שום דבר לא בא לידי ביטוי בתוך החוק הזה.

אורי מקלב: הגשתם את החוק, כתבתם דברי הסבר שאין בהם שום דבר שקשור למציאות העכשווית או למה שהיה בעבר או לדעות המקצועית - - -

דוד רותם: תודה, חבר הכנסת מקלב, נגמר לך הזמן.

אורי מקלב: הצעת חוק לפי 3.25%, שזה בדיוק התאים להסכמים בתוך הקואליציה.

אורי מקלב: זאת משילות?

אורי מקלב: זאת דורסנות.

אורי מקלב: תודה.

דוד רותם: תודה רבה.

דוד רותם: אני מעלה להצבעה קודם את הרביזיות על חוק יסוד: הממשלה.

דוד רותם: מי בעד - - -

אורי מקלב: הגשנו על הכול.

דוד רותם: מי בעד הרביזיה של דב חנין?

דוד רותם: שירים את ידו.

אורי מקלב: צריך לציין שלדב אין זכות הצבעה ולכן הוא לא מצביע.

<תמי ברנע: שישה בעד.

דוד רותם: מי נגד הרביזיה?

<תמי ברנע: שבעה.

<תמי ברנע: הצבעה בעד הרביזיה על הצעת חוק יסוד: הממשלה – 6 נגד הרביזיה – 7 הרביזיה על הצעת חוק יסוד: הממשלה נדחתה.

דוד רותם: הרביזיה נפלה.

אורי מקלב: זה רוב של משילות.

אורי מקלב: וזה היה על חוק יסוד.

דוד רותם: עכשיו אני עובר לרביזיה על חוק הבחירות.

דוד רותם: מי בעד הרביזיה על חוק הבחירות?

<תמי ברנע: שישה.

דוד רותם: מי נגד?

<תמי ברנע: שבעה.

<תמי ברנע: הצבעה בעד הרביזיה על הצעת חוק הבחירות לכנסת – 6 נגד הרביזיה – 7 הרביזיה על הצעת חוק הבחירות לכנסת נדחתה.

ג'מאל זחאלקה: כבוד היושב-ראש, אפשר לדעת, למען השקיפות: בישיבה הקודמת התנהל משא ומתן ליד שולחנך וכנראה נרקחו דברים.

ג'מאל זחאלקה: הבית היהודי לא רצו להצביע, ואז - - -

דוד רותם: רבותיי, יש עוד רביזיה אחת, ואני אצביע עליה.

דוד רותם: אחר כך אנחנו - - -

ג'מאל זחאלקה: מה הבטחת להם?

ג'מאל זחאלקה: מה הם קיבלו ממך?

ג'מאל זחאלקה: מה הם קיבלו מהקואליציה?

ג'מאל זחאלקה: מה העסקה שנרקחה?

ג'מאל זחאלקה: בבקשה תגידו לנו.

ג'מאל זחאלקה: אולי לא נתתם להם כלום.

דוד רותם: אני לא רוצה להגיד לך כלום, אני חייב לך משהו?

ג'מאל זחאלקה: גם שהציבור שלהם ידע שהם - - - בלי לקבל כלום.

דוד רותם: תודה.

דוד רותם: מי בעד הרביזיה האחרונה, לגבי תקציב המדינה?

<תמי ברנע: שישה.

דוד רותם: מי נגד?

<תמי ברנע: שבעה נגד.

<תמי ברנע: הצבעה בעד הרביזיה על תקציב המדינה – 6 נגד הרביזיה – 7 הרביזיה על תקציב המדינה נדחתה.

אורי מקלב: ניצחו המושלים את הילידים, ממש ככה.

אורי מקלב: ניצחו המושלים.

דוד רותם: תודה רבה.

דוד רותם: הרביזיה על תקציב המדינה גם כן נדחתה.

דוד רותם: תודה רבה, החוק יונח על שולחן הכנסת לקריאה שנייה וקריאה שלישית.

דוד רותם: הישיבה נעולה, תודה רבה.